**Heinz Tursky**, nado o 14 de decembro de 1941 e finado o 16 de abril de 2023, foi un numismático austríaco especializado na moeda do Tirol.

Traxectoria
-----------

### Formación e carreira docente

Heinz Tursky foi o primeiro dos tres fillos de de Walter e Anna Tursky. Cursou a súa primeira educación en Kufstein. Aos seus 10 anos iniciouse na numismática como coleccionista afeccionado.

Posteriormente estudou Química en Innsbruck. En 1969 aprobou as oposicións para o ensino secundario nesa especialidade, que exerceu no *Bundes-Oberstufen realgymnasium* de Innsbruck e, durante 24 anos, na Academia Pedagóxica Federal.

### Carreira numismática

En paralelo á súa carreira docente foi cultivando os seus coñecementos numismáticos. En 1966 ingresou na Sociedade Numismática Austríaca, e dous anos máis tarde foi un dos membros do grupo fundador da Sociedade Numismática Tirolesa, na que ocupou os cargos de secretario, presidente e finalmente presidente honorario, ademais de ser o editor da súa publicación *Haller Münzblätter*.

Un dos focos dos estudos de Tursky foi a actividade da importante Casa da Moeda de Hall, no Tirol, nos inicios da Idade Moderna, asunto sobre o que publicou un traballo monográfico en dous volumes, ademais doutros sobre aspectos parciais desta ceca.

Ademais da súa dedicación académica, Tursky abordou tamén a numismática desde a perspectiva comercial, cando en 1990 se iniciou como vendedor numismático e só un ano máis tarde ingresou na Asociación de Comerciantes de Moedas Austríacos. En 1998 retirouse do ensino da Química para se dedicar a tempo completo á actividade numismática.

Heinz Tursky finou o 16 de abril de 2023.

Recoñecementos
--------------

* Medalla de honra da cidade de Hall in Tirol.
* 2012: Medalla Eckhel, da Sociedade Numismática Austríaca.

Publicacións
------------

Esta é unha escolma dos traballos monográficos máis salientables dos publicados ao longo da traxectoria de Heinz Tursky:

* (1977). *Die Münzstätte Hall in Tirol 1477-1665* (con H. Moser). Erhard, Innsbruck.
* (1981). *Die Münzstätte Hall in Tirol 1665-1809* (con H. Moser). Erhard, Innsbruck.
* (1985). *Tiroler Münzbuch. Die Geschichte des Geldes aus den Prägestätten des alttirolischen Raumes* (con H. Moser e H. Rizzsolli). Haymon, Innsbruck. ISBN 9783852180106
* (1986). *Die Münzen Kaiser Rudolfs II. aus der Münzstätte Hall in Tirol: 1602-1612* (con H. Moser). Erhard, Innsbruck.
* (1986). *Corpus Nummorum Tirolensium : Die Münzen Kaiser Rudolfs II aus der Münzstätte Hall in Tirol 1602-1612* (con H. Moser). Eberhard, Innsbruck.

Notas
-----

1. 1 2  "In memoriam Heinz Tursky". *Moneytrend.at*
2. 1 2 3 4 5 6 7 8  Kampmann, U. (2023).
3. ↑  "Die Eckhel Medaille". *Österreichische Numismatische Gesellschaft*.
4. ↑  "Auszeichnungen am laufenden Band für Magister Heinz Tursky". En *Münzen Woche*. 31 de outubro de 2012.
5. ↑  "Tursky, Heinz". *WorldCat.org*

Véxase tamén
------------

### Bibliografía

* Kampmann, U. (2023). "Heinz Tursky (1941-2023)". En *Coins Weekly*. 27 de abril de 2023.

| * v
* c
* e
Laureados coa medalla Eckhel |
| --- |
| 
* 1958: Franz Wolny
* 1959: August Loehr e Karl Pink
* 1960: Günther Probszt von Ohstorff
* 1967: Eduard Holzmair
* 1970: Fritz Dworschak
* 1971: Robert Göbl
* 2001: Franz Leypold
* 2004: Günther Dembski
* 2008: Wolfgang Szaivert
* 2011: Franziska Schmidt-Dick
* 2012: Heinz Tursky
* 2013: Bernd Kluge
* 2017: Michael Alram

 |